REGOLAMENT TAL-KUMMISSJONI (KE) Nru 1132/2008
tat-13 ta’ Novembru 2008
li jerġa’ jiftaħ is-sajd għall-ħut industrijali fl-ilmijiet Norveġiżi ta’ IV min-naħa ta’ bastimenti li jtajru l-bandiera tal-Iżvezja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni dwar is-Sajd [il-Politika Komuni tas-Sajd] (1), u b’mod partikolari l-Artikolu 26(4) tiegħu,
Wara li kkunsidrat ir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta’ kontroll li tapplika għall-politika tas-sajd komuni [il-Politika Komuni tas-Sajd] (2), u b’mod partikolari l-Artikolu 21(3) tiegħu,
Billi:
(1)
Ir-Regolament tal-Kunsill (KE) Nru 40/2008 tas-16 ta’ Jannar 2008 li jistabbilixxi għall-2008 l-opportunitajiet ta’ sajd u l-kondizzjonijiet assoċjati magħhom għal ċerti stokkijiet ta’ ħut u gruppi ta’ stokkijiet ta’ ħut, applikabbli fl-ilmijiet tal-Komunità u, għal bastimenti Komunitarji f’ilmijiet fejn huma meħtieġa limiti ta’ qbid (3), jistabbilixxi l-kwoti għall-2008.
(2)
Fis-27 ta Mejju 2008, l-Iżvezja nnotifikat lill-Kummissjoni, skond l-Artikolu 21(2) tar-Regolament (KEE) Nru 2847/93, li kienet se tagħlaq is-sajd għall-ħut industrijali fl-ilmijiet Norveġiżi ta’ IV mit-30 ta Mejju 2008 ‘l quddiem.
(3)
Fil-5 ta’ Awwissu 2008, il-Kummissjoni, skond l-Artikolu 21(3) tar-Regolament (KEE) Nru 2847/93, u l-Artikolu 26(4) tar-Regolament (KE) Nru 2371/2002, addottat ir-Regolament (KE) Nru 779/2008 li jistabbilixxi projbizzjoni tas-sajd għall-ħut industrijali fl-ilmijiet Norveġiżi ta’ IV min-naħa ta’ bastimenti li jtajru l-bandiera tal-Iżvezja, b’effett mill-istess data.
(4)
skond l-informazzjoni li waslet għand il-Kummissjoni mill-awtoritajiet Żvediżi, għad hemm disponibbli kwantità ta’ ħut industrijali fil-kwota Żvediża fl-ilmijiet Norveġiżi ta’ IV. Għalhekk, għandu jiġu awtorizzat is-sajd għall-ħut industrijali f’dawn l-ilmijiet min-naħa ta’ bastimenti li jtajru l-bandiera tal-Iżvezja jew irreġistrati fl-Iżvezja.
(5)
Din l-awtorizzazzjoni għandha tidħol fis-seħħ fit-3 ta’ Settembru 2008, biex il-kwantità kkonċernata ta’ ħut industrijali tkun tista’ tinqabad sa tmiem is-sena kurrenti.
(6)
Ir-Regolament tal-Kummissjoni Nru 779/2008 għandu jiġi revokat b’effett mit-3 ta’ Settembru 2008.
ADDOTTAT DAN IR-REGOLAMENT:
Artikolu 1
Revoka
Ir-Regolament (KE) Nru 779/2008 huwa b’dan irrevokat.
Artikolu 2
Dħul fis-seħħ
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mit-3 ta’ Settembru 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 13 ta’ Novembru 2008.